**Raphael David Maklouf**, nado en Xerusalén o 10 de decembro de 1937, é un escultor británico de orixe palestina, coñecido por ser o autor dunha efixie de Isabel II utilizada en numerosas moedas británicas e doutros territorios da *Comonwealth*.

Traxectoria
-----------

Raphael Maklouf naceu en Xerusalén, no seo dunha familia xudia do Mandato Británico de Palestina que emigrou ao Reino Unido despois da segunda guerra mundial. Raphael Maklouf asistiu á Escola de Arte de Camberwell, en Londres, desde 1953 ata 1958, onde tivo como profesores a Karel Vogel, Richard Eurich e Gilbert Spencer, e despois converteuse en profesor de Escultura durante dez anos, entre 1958 e 1968.   

Unha das estacións do Viacrucis da Catedral de Brentwood, creado por Maklouf.
Como escultor, é coñecido polo seu conxunto escultórico que representa as quince estacións do Viacrucis na catedral de Brentwood. Tamén creou esculturas de retrato de personaxes como a raíña Isabel II, o príncipe Filipe de Edimburgo, a política Margaret Thatcher, a actriz Joan Collins ou o futbolista Bobby Moore.

A efixie de Isabel II creada por Maklouf, nesta ocasión nunha moeda da Illa de man.Por outra parte, nun certame no que 17 artistas presentaron 38 modelos, o 8 de agosto de 1984 foron seleccionados dous dos deseños propostos por Maklouf para a moeda británica, un para as pezas de circulación ordinaria e outro para as emisións conmemorativas. O seu deseño do busto diademado da raíña Isabel II —coñecido como o "terceiro retrato" da raíña— utilizouse nas moedas non só británicas, senón doutros territorios da *Commonwealth* desde 1985 ata 1997. As súas iniciais, RDM, están gravadas a modo de marca de gravador na base do pescozo da raíña.

En 1976, Maklouf fundou a compañía *The Tower Mint Ltd*. unha ceca privada sita en Londres que produce medallas, moedas para coleccionistas e artigos similares. O 1 de abril de 2017, Tower Mint converteuse na compañía cuñadora oficial das moedas da Illa de Man. Tamén cuña moedas para Xibraltar e outros territorios.

En 1977 ingresou na *Royal Society for the Encouragement of Arts, Manufactures and Commerce*. En 1979, Maklouf foi nomeado membro asociado da Real Sociedade de Escultores Británicos. Tamén é membro da *Royal Society of Arts*.

Notas
-----

1. 1 2 3 4  Chard, L. (2019). "Raphael Maklouf British Coin Engraver". *Chards (Chards.co.uk)*. 1 de marzo.
2. 1 2 3  "Raphael Maklouf". *Grangeparkopera (Grange Park Opera.co.uk)*.
3. 1 2  "Raphael Maklouf (b.1937)". *Artuk.org*
4. ↑  "Elizabeth II (1926–2022). Raphael Maklouf (b. 1937)". *Art.uk*
5. ↑  "Prince Philip (1921–2021), Duke of Edinburgh. Raphael Maklouf (b. 1937)". *Art.uk*
6. ↑  "Maklouf". *Numista.com*
7. ↑  "Raphael Maklouf". *The British Museum*.
8. ↑  Alexander, M. (2017). "Isle of Man and the Tower Mint: First-strike ceremony for a new coin and a new relationship". *Coin Update (Coinupdate.com)*. 13 de marzo.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Raphael Maklouf*** |

### Bibliografía

* Pery, J. (2018). *Raphael Maklouf: Life, Art & The Making of the Mint*. Halstar. ISBN 978-1906690656

### Ligazóns externas

* Sitio web de *Tower Mint Ltd.*


|  |  |  |
| --- | --- | --- |
| Predecesor:**Arnold Machin** | Moedas da libra esterlina**Autores dos anversos**1984 | Sucesor:**Ian Rank-Broadley** |